OKRESNÁ PROKURATÚRA DUNAJSKÁ STREDA 
Nám. sv. Štefana 1, 929 21 Dunajská Streda 1	

Číslo: 2 Pv 183/16/2201-1	Dunajská Streda 20.10.2016 
EEČ: 2-16-78-2016
U Z N E S E N I E
Trestná vec:	obv. XXXXX
Trestný čin:	prečin: zanedbanie povinnej výživy podľa § 207 odsek 1 Trestného zákona
Rozhodol: 	prokurátor Okresnej prokuratúry Dunajská Streda 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX XXXXX
väzba: nie
ktorý je trestne stíhaný pre trestný čin:
-	prečin: zanedbanie povinnej výživy podľa § 207 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
v období mesiacov jún a júl 2013 a v marci 2014 v mieste svojho trvalého bydliska v obci XXXXX č. XXXXX, okres XXXXX a všade tam, kde sa v tomto období zdržiaval, ako aj v mieste pobytu oprávnenej z nedbanlivosti zanedbával svoju vyživovaciu povinnosť na svoju maloletú dcéru XXXXX, nar. XXXXX, ktorá povinnosť mu vyplýva priamo z ustanovenia § 62 a násl. Zákona o rodine č. 362/2005 Z.z. o rodine v znení neskorších predpisov, ktorá bola skonkretizovaná rozsudkom Okresného súdu XXXXX pod č. k. 9P/105/2012-26 zo dňa 29.11.2012, ktorý nadobudol právoplatnosť dňa 19.12.2012, ktorým bol zaviazaný prispievať na výživu maloletej dcéry sumou 70,- eur mesačne, vždy do 15-tého dňa toho ktorého mesiaca predok k rukám matky XXXXX, pričom na výžive maloletej sa za uvedené obdobie nepodieľal, nepracoval v riadnom pracovnom pomere a tak mu za horeuvedené obdobie vznikol dlh na bežnom výživnom k rukám oprávnenej XXXXX vo výške 210,- eur, 

pretože zanikla trestnosť činu, nakoľko trestný čin nemal trvalo nepriaznivé následky a obvinený si svoju povinnosť dodatočne splnil skôr, než sa súd odobral na záverečnú poradu. 

Odôvodnenie:
Poverený príslušník Obvodného oddelenia PZ XXXXX (ďalej len „poverený príslušník PZ“) uznesením č. ORP-569/DS-DS-2015 zo dňa 30.06.2016 začal podľa § 199 ods. 1 Tr. por. trestné stíhanie vo veci prečinu zanedbania povinnej výživy podľa § 207 ods. 1 Tr. zák. a súčasne podľa § 206 ods. 1 Tr. por. vzniesol obvinenie XXXXX za prečin zanedbania povinnej výživy podľa § 207 ods. 1 Tr. zák., ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia.

	Dôkazmi zadováženými v priebehu prípravného konania bolo preukázané spáchanie skutku, a to výpoveďou oprávnenej XXXXX, obvineného XXXXX, ako aj listinnými dôkazmi.  

 	Z podaného trestného oznámenia zo dňa 17.02.2016 a z výsluchu oznamovateľky XXXXX v procesnom postavení svedka – poškodenej vyplýva, že obvinený XXXXX si v mesiacoch jún a júl 2013 a v mesiaci marec 2014 neplnil svoju vyživovaciu povinnosť voči svojej maloletej dcére XXXXX nar. XXXXX, hoci bol k plneniu svojej vyživovacej povinnosti zaviazaný rozsudkom Okresného súdu XXXXX č.k. 9P 105/2012-26 zo dňa 29.11.2012, právoplatným dňa 19.12.2012, a to mesačne sumou vo výške 70,- Eur, vždy do 15. dňa kalendárneho dňa mesiaca, vopred k rukám oprávnenej matky.

Obvinený XXXXX vo svojej výpovedi uviedol, že si bol vedomý svojej vyživovacej povinnosti voči maloletej dcére XXXXX, na ktorej výživu je zaviazaný prispievať sumou vo výške 70,-Eur mesačne, k rukám oprávnenej matky XXXXX, a ktorú vyživovaciu povinnosť si v mesiacoch jún a júl 2013 a v mesiaci marec 2014 neplnil, čím mu za uvedené obdobie vznikla z titulu výživného podlžnosť vo výške 210,-Eur, túto však v plnej výške uhradil dňa 31.03.2016.

Pokiaľ ide o ďalšie obdobie, počas ktorého obvinený XXXXX neplnil svoju vyživovaciu povinnosť, resp. túto neplnil v plnej výške (august – september 2013 a december 2013 – február 2014), je potrebné uviesť, že obvinený bol v období od 25.07.2013 do 28.02.2014 evidovaný v príslušnej evidencii Úradu práce, sociálnych vecí a rodiny XXXXX ako uchádzač o zamestnanie a s úradom spolupracoval, preto mu za uvedené obdobie nie je možné vyvodiť trestno – právnu zodpovednosť.

Oprávnená XXXXX vo svojej výpovedi zo dňa 24.06.2016 potvrdila uhradenie celej dlžnej sumy výživného vo výške 210,- Eur. 

Podľa § 215 ods. 1 písm. h/ Tr. por., prokurátor zastaví trestné stíhanie, ak zanikla trestnosť činu.

Podľa § 86 písm. a/ Tr. zák., trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 písm. a/ Tr. zák. o účinnej ľútosti pri trestnom čine zanedbania povinnej výživy podľa § 207 Tr. zák..

	Z vyššie uvedených dôvodov som preto rozhodol tak, ako je to uvedené vo výrokovej často tohto uznesenia.
text
Poučenie:
Proti tomuto uzneseniu je prípustná sťažnosť,  ktorú je možné podať do 3 
                   dní od jeho doručenia na Krajskú prokuratúru v Trnave cestou označenej 
                   prokuratúry. Sťažnosť má odkladný účinok.  

Mgr. Marián Jančár 
prokurátor